text: Sains Alexis vit desos le degret.
   Se france mére l’a sovent revisdet
   Et de bien faire sen conseil demandet.
   Mais voirement ne cuide ne ne set
   Ke che soit chil ke tant a regretet.
   Li felon sierf li font mainte viltet:
   Il prendent l’iave kant il ont parlavet,
   Si le reviersent chelui sur le costet
   Cui sierf il sont par droite naitet;
   Mais li sire a le cuer si afermet
   Ke le rechoit trestot par caritet:
   Jesu en proie par bone volentet
   Ke lor pardoinst par le siue bontet
   Tuit l'escarnissent, si l’tiénent por bricon;
   Des laveures li moillent sen plichon,
   Et li Diu siers s’en couce a orison,
   S’en proie Diu par bone entenchion
   K’il lor en fache et mierchit et pardon.
   Par une fieste de sainte rovison
   Deschent li pére cha jus de sen dognon,
   PageV01P304
   Et voit sen fil ki gist el grabaton;
   Chele part vint si l'a mis a raison:
   "Biaus crestiens; ne savomes ten non.
   Faut toi conrois ki soit en me maison?"
   "Chiertes, biaus sire, Crestieu ai a non
   Et tut ichil ki a Diu parverront.
   Ki bien le warde s’en a grant werredon,
   Et chil ki l’piert mar vit onkes le non,
   Car s’arme en iert en infier le parfont.
  